Document ID: 32004R1481

Title and Content:
ΚΑΝΟΝΙΣΜΌΣ (ΕΚ) αριθ. 1481/2004 ΤΗΣ ΕΠΙΤΡΟΠΉΣ της 19ης Αυγούστου 2004 σχετικά με την τροποποίηση του κανονισμού (ΕΟΚ) αριθ. 2092/91 του Συμβουλίου περί του βιολογικού τρόπου παραγωγής γεωργικών προϊόντων και των σχετικών ενδείξεων στα γεωργικά προϊόντα και στα είδη διατροφής Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, τον κανονισμό (ΕΟΚ) αριθ. 2092/91 του Συμβουλίου, της 24ης Ιουνίου 1991, περί του βιολογικού τρόπου παραγωγής βιολογικών προϊόντων και των σχετικών ενδείξεων στα γεωργικά προϊόντα και στα είδη διατροφής (1), και ιδίως το άρθρο 13 δεύτερο και τρίτο εδάφιο, Εκτιμώντας τα ακόλουθα: (1) Μετά την προσχώρηση των νέων κρατών μελών στην Ευρωπαϊκή Ένωση, οι τυπογραφικοί χαρακτήρες που προβλέπονται για το κοινοτικό λογότυπο στο εγχειρίδιο γραφικών συμβόλων που ορίζεται στο παράρτημα V μέρος B.4 του κανονισμού (ΕΟΚ) αριθ. 2092/91 δεν περιλαμβάνουν πλέον όλους τους αναγκαίους χαρακτήρες και τους τόνους όλων των επίσημων γλωσσών. Συνεπώς, πρέπει να προβλεφθούν τυπογραφικές προσθήκες στο εγχειρίδιο γραφικών συμβόλων. (2) Στο παράρτημα VI τμήμα Γ του κανονισμού (ΕΟΚ) αριθ. 2092/91 περιλαμβάνονται τα συστατικά γεωργικής προέλευσης μη βιολογικής παραγωγής των οποίων η χρήση επιτρέπεται για την παρασκευή ειδών διατροφής, σύμφωνα με τους όρους του άρθρου 5 του εν λόγω κανονισμού, υπό τον όρο ότι τέτοιου είδους βιολογικά παραγόμενα συστατικά δεν είναι διαθέσιμα σε επαρκείς ποσότητες εντός της Κοινότητας. (3) Αφού επιβεβαιώθηκε ότι τα έντερα βιολογικής παραγωγής δεν ήταν διαθέσιμα σε επαρκείς ποσότητες εντός της Κοινότητας, το παράρτημα VI τμήμα Γ του κανονισμού (ΕΟΚ) αριθ. 2092/91 τροποποιήθηκε με τον κανονισμό (ΕΚ) αριθ. 473/2002 της Επιτροπής (2), ώστε να συμπεριληφθούν τα έντερα στον κατάλογο των γεωργικών συστατικών για μεταβατική περίοδο που λήγει την 1η Απριλίου 2004. (4) Ωστόσο, προκύπτει ότι οι διαθέσιμες ποσότητες εντέρων βιολογικής παραγωγής συνεχίζουν να είναι πολύ περιορισμένες και ότι μάλλον δεν θα είναι διαθέσιμες επαρκείς ποσότητες στο μέλλον. Κατά συνέπεια, είναι αναγκαίο να επιτραπεί η χρήση εντέρων μη βιολογικής παραγωγής χωρίς χρονικό περιορισμό. (5) Κατά συνέπεια, ο κανονισμός (ΕΟΚ) αριθ. 2092/91 πρέπει να τροποποιηθεί αναλόγως. (6) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που συστάθηκε σύμφωνα με το άρθρο 14 του κανονισμού (ΕΟΚ) αριθ. 2092/91, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ο κανονισμός (ΕΟΚ) αριθ. 2092/91 τροποποιείται ως εξής: 1) Στο παράρτημα V μέρος B.4, το τμήμα 2.4 (τυπογραφία) αντικαθίσταται από το ακόλουθο κείμενο: «Για το κείμενο πρέπει να χρησιμοποιηθεί η γραμματοσειρά Frutiger ή Myriad bold σε κεφαλαία. Το μέγεθος των χαρακτήρων του κειμένου σμικρύνεται σύμφωνα με τα πρότυπα που ορίζονται στο τμήμα 2.6.». 2) Στο παράρτημα VΙ τμήμα Γ σημείο Γ.3, μετά τη λέξη «έντερα» διαγράφονται οι λέξεις «μόνο μέχρι την 1η Απριλίου 2004». Άρθρο 2 Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 19 Αυγούστου 2004.

Classification Labels:
710
668

Label Descriptions:
{"710": "Τρόφιμα", "668": "ΑΓΟΡΑΝΟΜΙΚΗ ΝΟΜΟΘΕΣΙΑ"}

EuroVoc IDs (Original): 138
87
2735
2734
4363

EuroVoc IDs (Expanded): 138
87
2735
2734
4363

Dataset Source: meu

Split: train